section_heading: Retrospektivni
paragraph_text: Retrospektivne recenzije "Made in America" bile su pozitivne; epizoda je uvrštena na nekoliko popisa najboljih završetaka serija svih vremena. Alan Sepinwall iz The Star-Ledgera napisao je u eseju u kojem je analizirao završnicu godinu dana nakon originalnog emitiranja da je smatrao kako je epizoda "briljantna".  Arlo J. Wiley s Blogcriticsa 2009. je napisao, "fokusiravši se na posljednji dvoznačni kadar autora Davida Chasea, riskiramo da zaboravimo kako je 'Made in America' prelijepo strukturiran i iznesen sat televizijskog programa" te je uvrstio na osmo mjesto najboljih završetaka tečevizijskih serija u povijesti. Stacey Wilson s Film.com iste je godine nazvala "Made in America" jednom od deset najboljih završetaka serija svih vremena i napisala: "Sirovo, surovo i bez vremena za emocionalna sranja, ovo je finale prekrasan završetak serije koja je otkrila ružnoću čovječanstva".  UGO ju je postavio na osmu poziciju najboljih završetaka TV serija, napisavši: "Bio je to dobar završetak. Tony nije umro. Niti Carmela ili netko od djece. Autor serije David Chase napisao je i režirao finale. Finale serije bila je Chaseova posljednja prilika da vas sjebe u glavu. Dobar posao s tvojom serijom, David Chase. Bila je sjajna." TV Guide je uključio "Made in America" u svoj prilog "TV's Best Finales Ever", napisavši: "Što reći o ovom finalu što već nije rečeno? Dugoočekivani završetak sve je držao u iščekivanju da vide hoće li Tony konačno od ubojice postati ubijeni. Umjesto toga, dobili su Journey, obrok masnih kolutića i crni ekran. Ali činjenica da i dalje pričamo o tome dokazuje - što god to značilo - da je epizoda obavila svoje."